Vryheidsfront Plus | VF Plus verkla DA by OVK oor verskeie oortredings van Kieswet
Tuis | Media Releases | VF Plus verkla DA by OVK oor verskeie oortredings van Kieswet
VF Plus verkla DA by OVK oor verskeie oortredings van Kieswet
Die VF Plus het vandag vier klagte teen die DA by die Onafhanklike Verkiesingskommissie (OVK) ingedien rakende verskeie oortredings van die Kieswet en die verspreiding van vals inligting, sê dr. Pieter Groenewald, parlementêre leier van die VF Plus.
Die klagte gaan oor 'n sms-veldtog, 'n radio-advertensieveldtog, die verspreiding van pamflette en 'n geskiedenis van die verontagsaming van die Kieswet se spertyd vir bemarking voor die verkiesing.
Dr. Groenewald sê dit is die VF Plus se mening dat die DA vals inligting versprei in 'n omvattende veldtog teen die VF Plus, en die OVK is versoek om onmiddellik stappe te neem om die veldtog stop te sit en vervolging teen die DA in te stel weens sy oortreding van die Wet.
Wat die sms-veldtog aanbetref, lui die boodskappe onder meer: 'Die VF+ is te klein om 'n verskil te maak, en hul leier sit boonop in Zuma se kabinet. Moenie jou stem op die VF+ mors nie. Stem DA'.
"Dit is 'n feit dat die VF Plus se leier in sy hoedanigheid as adjunkminister nie in die kabinet dien nie. Die Grondwet spel dit baie duidelik uit dat 'n adjunkminister nie 'n kabinetslid is nie, maar ondersteuning aan die minister bied. Die bewering is dus wesenlik vals.
"Ook die stelling dat die VF Plus 'te klein is om 'n verskil te maak', is in wese verkeerd. Met 16% steun is die DA gemeet aan die ANC hoegenaamd nie 'n 'groot party' of 'n bedreiging vir die ANC se 66% nie, en is dus net een van die groter kleiner partye," sê dr. Groenewald.
Oor die ander klagte se dr. Groenewald onder meer: Die massa sms-veldtog kom neer op 'n oortreding van die Wet op Elektroniese Kommunikasie en Transaksies deur inligting met persoonlike besonderhede onwettig van databasisse te bekom. Dit is volgens die VF Plus ook 'n oortreding van die Wet op die Beskerming van Persoonlike Inligting.
Die tweede klag is rakende 'n advertensieveldtog op Radio Sonder Grense (RSG) and Jacaranda FM en die derde aangaande pamflette met feitelik verkeerde inligting.
Die laaste klag is dat die DA in die 2009- en 2011-verkiesings nie by die OVK se spertye vir bemarking gehou het nie en die VF Plus versoek ook die OVK om die Wet in hierdie verband streng toe te pas aangesien dit die DA in die verlede aansienlik bevoordeel het.